Pelsverkope herstel – praag.co.za
Die veiling het die hoogste prys ooit vir ’n lot swart swakara-pelse­ opgelewer, met die prys van N$2 964 wat ’n verhoging­ van N$558,40 teenoor die April 2014 veiling getoon het.
Agra sê in ’n verklaring die hoogste prys vir ’n lot wit pelse was N$2 546. Die grys pelse wat laas in September 2013 verkoop is, het ’n gemiddelde prys van N$710,60 per pels behaal en die bruin pelse wat laas in 2012 verkoop is, ’n gemiddelde­ prys van N$640,30 per pels.
Me. Dagmar Honsbein, hoofbestuurder van Agra ProVision, sê voor die veiling was bedrywighede by die pelshuis in die algemeen minder as tydens vorige veilings.
“Ons het ’n herhaling van die April 2014-veilingsverrigtinge­ gevrees, veral aangesien die gereelde swakara-kopers­ betreklik laat opgedaag­ het om die pelse te besigtig. Hulle het ons boonop ingelig dat hulle nog baie pelse oor het van die vorige veiling. Daarom is ons geweldig­ verheug om produsente­ mee te deel dat die verkope inderdaad­ herstel het,” sê Honsbein.­
Pelspryse was vroeër die jaar onder geweldige­ druk, wat ’n demper op verwagtinge vir die September-­veiling geplaas het. ­
Die pryse het nie net in April aansienlik teruggesak­ nie, maar het boonop meegebring dat nie alles verkoop is nie.
Die aanbod nou het bestaan uit 35 872 swart pelse, 8 794 wit pelse, 3 835 grys pelse, 725 bruin pelse en 2 787 gespikkelde pelse.
Die veilingsbelangstelling verlede week was aanvanklik traag, met die gemiddelde prys vir swart pelse wat op N$495,90 in April gemiddeld­ 12% laer was. Daarna is die bordjies verhang, met die gemiddelde prys van wit pelse wat met 10,9% gestyg het tot N$818,90 en gespikkelde pryse wat met 95,7% tot N$359,10 gestyg het.
Die duurste lot wit pelse is teen N$2 546 opgeraap­ deur mnr. Tony Jessop, ’n pelsmakelaar­ by Avanti Furs van Kastoria­ in Griekeland.­
Die duuste lot swart pelse se bod is toegeslaan­ op mnr. Thomas Rebild, ’n Deense makelaar wat dit namens Elena Furs van Moskou in Rusland gekoop het.
Skrywer praagGepubliseer op 17 September 2014 Kategorieë Nuus, Suider-AfrikaSleutelwoord Namibië, Pelse, pelshandel, Rusland, swakara
Vorige Vorige artikel: Eskom: Kragagterstand sal nog 5 jaar duur
Volgende Volgende artikel: Totale aanslag op Afrikaans